A Tanács 2778/98/EK, ESZAK, Euratom rendelete
(1998. december 17.)
a Bizottság elnökének és tagjainak, valamint a Bíróság elnökének, bíráinak, főtanácsnokainak és hivatalvezetőjének, valamint az Elsőfokú Bíróság elnökének, tagjainak és hivatalvezetőjének járandóságairól szóló 422/67/EGK, 5/67/Euratom rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 154. és 168a. cikkére, valamint 188b. cikkének (8) bekezdésére,
tekintettel az Európai Szén- és Acélközösséget létrehozó szerződésre, és különösen annak 29. és 32d. cikkére, valamint 45b. cikkének (8) bekezdésére,
tekintettel az Európai Atomenergia-közösséget létrehozó szóló szerződésre, és különösen annak 123. és 140a. cikkére, valamint 160b. cikkének (8) bekezdésére,
tekintettel az Európai Számvevőszék tagjainak járandóságairól szóló, 1977. október 18-i 2290/77/EGK, Euratom, ESZAK tanácsi rendeletre [1],
mivel a Tanács hivatott meghatározni a Bizottság elnökének és tagjainak, valamint a Bíróság elnökének, bíráinak, főtanácsnokainak és hivatalvezetőjének, valamint az Elsőfokú Bíróság elnökének, tagjainak és hivatalvezetőjének, továbbá a Számvevőszék tagjainak járandóságait;
mivel az eurót elfogadó tagállamok fizetési eszköze 1999. január 1-jétől az euró lesz [2]; mivel a monetáris egység az euró; mivel egy eurót száz centre osztják; mivel az eurót átmenetileg a nemzeti fizetési eszközök egységeire is felosztják [3];
mivel a 422/67/EGK, 5/67/EURATOM rendelet [4] és a 2290/77/EGK, Euratom, ESZAK rendelet [5] az A1 fizetési osztály utolsó fokozatába tartozó tisztviselő alapilletményéhez viszonyítva határozza meg a Bizottság elnökének és tagjainak, a Bíróság elnökének, bíráinak, főtanácsnokainak és hivatalvezetőjének, valamint az Elsőfokú Bíróság elnökének, tagjainak és hivatalvezetőjének, továbbá a Számvevőszék tagjainak alapilletményét;
mivel az Európai Közösségek tisztviselőinek személyzeti szabályzatáról, valamint egyéb alkalmazottainak alkalmazási feltételeiről szóló 259/68/EGK, Euratom, ESZAK rendelet, valamint a rájuk vonatkozó egyéb rendeleteknek a díjazás, a nyugdíjak és más pénzügyi jogosultságok euróban való megállapítása tekintetében történő módosításáról szóló, 1998. november 12-i 2458/98/EK, ESZAK, Euratom tanácsi rendelet [6] alapján az A1 fizetési osztályba tartozó tisztviselők alapilletményét 1999. január 1-jétől euróban fogják megadni;
mivel emiatt célszerű a 422/67/EGK, 5/67/EURATOM rendeletet a jelenleg belga frankban kifejezett ruházati költségtérítés és a beosztási pótlék tekintetében úgy módosítani, hogy ezeket 1999. január 1-jétől euróban adják meg,
ELFOGADTA EZT A RENDELETET:
1. cikk
A 422/67/EGK és az 5/67/EURATOM rendeletben a "belga frank" kifejezés helyébe az "euró" kifejezés lép, a belga frankban megadott összegek helyébe pedig a Tanács által megállapított átváltási árfolyam alapján euró egységben kifejezett egyenértékük lép.
Az összegek kerekítése tekintetében a 1103/97/EK rendeletben megállapított szabályok irányadók.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1999. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. december 17-én.